Zuma weier om te bedankPres. Jacob Zuma (Foto: GCIS) Die ANC se integriteitskommissie het pres. Jacob Zuma versoek om uit te tree, maar hy het geweier en gesê slegs hy kan die Weste “verhoed om die ANC oor te neem”, het die City Press Sondag berig. Dié inligting is vervat in ŉ verslag wat deur die kommissie opgestel en aan sekretaris-generaal Gwede Mantashe gestuur is ná vergaderings tussen Zuma en die kommissie tussen Desember en April, berig die koerant. Die ses bladsy lange verslag is deur Andrew Mlangeni, voorsitter van die kommissie, onderteken. Die verslag is gedateer 21 Mei, ŉ week voor die laaste sitting van die ANC se nasionale uitvoerende komitee plaasgevind het, waar Zuma nóg ŉ poging oorleef het ná ŉ voorstel vir ŉ mosie van wantroue teen hom. Dit was die tweede soortgelyke poging binne sewe maande. Zuma het ná die integriteitskommissie hom versoek het om te bedank met sy lede vergader en, volgens die verslag, het hy geweier om te bedank, aldus die City Press. “Die president het dit onomwonde gestel dat hy nie sal bedank nie. Hy glo om dít te doen, sal wees om ons mense en ons revolusie te verraai,” lui die verslag. “Die president se weiering om te bedank is gebaseer op sy oortuiging dat daar ŉ sameswering deur Westelike regerings is om hom as president van die ANC en die land te ontset. Hul doel is om hom te vervang om die ANC oor te neem.” Die integriteitskommissie het hierdie verduideliking verwerp en gesê dit neem nie die erns van die krisis in die regerende party in ag nie, het City Press berig. “Die integriteitskommissie stem nie saam met die president se verduideliking nie. Dit aanvaar nie die idee dat teenstand tot die president slegs toegeskryf kan word aan ŉ Westelike sameswering nie. Die verduideliking ignoreer die werklike probleme in die ANC, wat duidelik gemaak word deur die vinnige afname in ondersteuning vir die ANC,” lui die verslag.